Hormonikierukka

Hormonikierukka on T-kirjaimen muotoinen ehkäisyväline, joka asetetaan kohtuun emättimen kautta. Hormonikierukan ehkäisyteho on noin 99,8 %. Kierukan ehkäisyteho kestää 3-8 vuoden ajan. Hormonikierukka sopii kaikenikäisille synnyttäneille tai synnyttämättömille. 

Täysin hormoniton kierukka on kuparikierukka.

 Toiminta ja vaikutus 
Luonnon progesteronihormonia vastaavaa synteettistä levonorgestreelia on sekoitettu silikoniseokseen, josta se vapautuu tasaisesti elimistöön vuosien kuluessa. Hormonikierukka vapauttaa keltarauhashormonia kohdun limakalvolle noin 20 mikrogrammaa vuorokaudessa. Ehkäisimen levonorgestreeli vaikuttaa siten, että kohdun limakalvo surkastuu ja näin munasolu ei pääse kiinnittymään. Keltarauhashormoni myös sitkistää kohdunsuun limatulpan, jolloin siittiöiden on vaikea päästä kohtuun. Hormonikierukka myös häiritsee munasolun kehittymistä ja sitä kautta ehkäisee raskautta.

Monilla käyttäjillä hormonikierukka aiheuttaa kuukautisvuodon vähenemistä, ja noin viidenneksellä käyttäjistä kuukautiset loppuvat kokonaan. Sitä käytetäänkin ehkäisyn lisäksi runsaiden kuukautisten hoidossa.

Pitkäaikainen hormonikierukan käyttö pienentää riskiä sairastua kohdun runko-osan syöpään ja mahdollisesti munasarjasyöpään.

Hormonikierukkaa ei aseteta, jos on sairastanut kohdun tai kohdunkaulan syövän, tai jos henkilöllä on parhaillaan synnytinelintulehdus tai kohdun epämuodostuma. Ennen asetusta otetaan irtosolunäyte eli papa-koe, jos edellisestä näytteestä on enemmän kuin kolme kuukautta. Samalla suljetaan pois infektion mahdollisuus. Hormonikierukka laitetaan tavallisesti paikoilleen seitsemän vuorokauden sisällä kuukautisvuodon alkamisesta, jolloin kohdunkaula on jo hieman avautunut ja asetus helppoa. Ehkäisyteho alkaa välittömästi.

Hormonikierukan ehkäisyteho loppuu välittömästi, kun ehkäisin poistetaan, ja raskaus on tällöin mahdollinen, mutta haluttaessa voidaan poiston yhteydessä asentaa saman tien uusi kierukka.

Hormonikierukka ei suojaa sukupuolitaudeilta.

Ehkäisyimplantaatti ja hormonikierukka perustuvat samaan keksintöön. Koska kierukan avulla hormoni annostellaan kohdunsisäisesti, sitä tarvitaan vain noin kolmasosa siitä määrästä, joka tarvittaisiin implantaattia käytettäessä. Tämä pienentää potilaan mahdollisesti kokemia haittoja.

Kierukan asentaminen onnistuu ilman modernia lääkärinvastaanottoa. Siksi se sopii myös köyhiin maihin. 

Hormonikierukassa on bariumsulfaattia, joka saa sen näkymään röntgenissä.

 Historia 
Hormonikierukan kehitti 1970–1980-luvulla professori Tapani Luukkainen. 

Kotimainen lääketehdas Leiras alkoi valmistaa ja myydä Luukkaisen keksintöä vuonna 1990. Aiemmin Levonova-nimellä tunnettua valmistetta alettiin myöhemmin myydä nimellä Mirena. Saksalainen lääkeyhtiö Schering kiinnostui hormonikierukasta niin paljon, että se osti koko Leiraksen vuonna 1996. Kymmenen vuotta myöhemmin Bayer osti Scheringin. Kun Bayer valjasti lääkemyyjänsä Mirenan taakse, myynti alkoi kasvaa nopeasti. 

Vuonna 2006 kierukoita myytiin 301 miljoonalla, vuonna 2010 noin 539 miljoonalla ja vuonna 2019 noin 1,2 miljardilla eurolla. Kierukat ovat vuonna 2021 Bayerin kolmanneksi myydyin reseptilääke. Koko tuotanto valmistetaan Turun Pansiossa yhdellä tehtaalla. Bayerin hormonikierukoilla on vain harvoja kilpailijoita. Bayer Finlandin tuotto muodostuu enimmäkseen ehkäisytuotteista.

Mirenaa ja sen sisartuotteita Kyleenaa ja Jaydessiä vietiin Suomesta vuonna 2019 jo 130 maahan.  

 Lähteet 

Luokka:Ehkäisy
Luokka:Seulonnan keskeiset artikkelit

no:Hormonspiral